《寄晁以道》
宋代·吕本中

朝辞陉山清，暮宿赖水绿。往来百里间，得此意已足。

吾人少如愿，夫子更绝俗。闭门观易象，未用伤局促。

使我三日留，共此一室独。皎如岭头月，凛若霜后竹。

欲为斯文寿，以作学者福。洛阳佳少年，抚事多恸哭。

此其于圣学，何异狗尾续。宁知草玄翁，万事不挂目。

深湛而雅澹，亦不在反覆。吾祖早闻道，晚与夫子熟。

相期千载外，未得一世伏。渫山窜鼯鼬，晚日度鸿鹄。

谁能从公游，岁月如转烛。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。